Ակոլա

Ակոլա (, ), քաղաք Հնդկաստանի Մահարաշտրա նահանգում, Ակոլա շրջանի վարչական կենտրոն։

Աշխարհագրություն և կլիմա 
Գտնվում է Բոմբեյից մոտ 584 կմ հյուսիս-արևելք և Նագպուրից 250 կմ հարավ-արևմուտք։ Քաղաքի միջին բարձրությունը ծովի մակարդակից 282 մ է։ Ակոլայի միջով հոսում են Մորնա, հյուսիսով՝ Պուրնա գետերը։ Ակոլայից հյուսիս գտնվում են Մելղաթի բլուրները։

Քաղաքի կլիման արևադարձային է` չոր ձմեռներով և անձրևոտ ամառներով։ Տարեկան միջին ջերմաստիճանը 24,9°C է։ Ամենաշոգ ամիսը մայիսն է, միջին ջերմաստիճանը` 29,9°C: Ամենացուրտ ամիսը հունվարն է, միջին ջերմաստիճանը` 20,7°C: Այս կերպ ամսական միջին ջերմաստիճանի ամպլիտուդը 9,2°C է։ Տարեկան միջին տեղումները մոտ 644 մմ են։ Ամենաչոր ամիսը հունվարն է (միջին մակարդակը՝ 0 մմ), ամենախոնավը` հուլիսը (199 մմ)։ Անձրևոտ սեզոնը տևում է հունիսից սեպտեմբեր։

Բնակչություն 

2011 թվականի մարդահամարի տվյալներով քաղաքի բնակչությունը կազմում է 427 146 մարդ։

Համաձայն Հնդկաստանի 2001 թվականի մարդահամարի տվյալների՝ քաղաքում ապրել է 399 978 մարդ, որոնցից 52%-ը տղամարդիկ էին, 48%-ը` կին։ Մեծահասակ բնակչության գրագիտության մակարդակը կազմել է 75% (Հնդկաստանի 59,5% ցուցանիշի դեպքում)։ Բնակչության 13%-ը 6 տարեկանից փոքր էր։

Տնտեսություն 
Քաղաքի և նրա շրջակայքի տնտեսությունը հիմնված է բամբակի և լոբազգիների, տեքստիլ արդյունաբերության և այլ մշակությունների վրա։ Զարգացած է առևտուրը։ Ակոլայում կա ջերմաէլեկտրակենտրոն։

Տրանսպորտ 
Տեղական թռիչքներ ընդունող Ակոլայի օդանավակայանը գտնվում է քաղաքից 7 կմ հեռավորության վրա։ Մոտակա միջազգային օդանավակայանները գտնվում են Նագպուրում (250 կմ) և Աուրանգաբադում (265 կմ)։ Քաղաքով է անցնում Սուրաթը և Կալկաթան միացնող № 6 ազգային մայրուղին (NH6): Այս մայրուղին ասիական № 46 մայրուղու (AH46) մասն է կազմում։ Քաղաքապետարանի մոտով են անցնում նաև № 68 և № 69 մայրուղիները։ Առկա է երկաթուղային հաղորդակցություն։

Ծանոթագրություններ 

Հնդկաստանի քաղաքներ
Մահարաշտրայի քաղաքներ